***ФЁДАРАЎКА***

 *Фёдараўка*, яна ж Камароўка, Слабодка. Вёска ўваходзіць у склад Сідараўскага сельскага Савета. Знаходзіцца за 7 кіламетраў на поўнач ад Краснаполля. Складалася з кароткай вуліцы амаль мерыдыяльнай арыентацыі, забудаванай драўлянымі дамамі сядзібнага тыпу. Каля вёскі працякае рака Травінка, прыток ракі Тур’я. Рэльеф раўнінны. З усіх бакоў вёску акружае лес.

 У 1858 годзе вёска ўваходзіла ў Чэрыкаўскі павет, налічвалася 21 рэвізская душа, меўся пастаялы двор. З 1869 года вёска Фёдараўка і суседняя вёска Траўна, як спадчына, сталі належыць двараніну Гатальскаму Антону Фёдаравічу, які меў 1127 дзесяцін зямлі, у тым ліку 724 дзесяціны леса, 173 дзесяціны пашні і 127 дзесяцін сенакосу.

У 1897 годзе ў вёсцы 15 двароў, 109 жыхароў. Праз рэчку на горцы быў фальварак Фёдараўка (ён жа Камароўка), які належыў доктару медыцыны А. Крупецкаму. У фальварку быў 1 двор, 10 жыхароў. Доктар Крупецкі валодаў 425 дзесяцінамі зямлі. Меўся прыгожы сад, які звалі “панскі”. Зараз на месцы панскага сада вырас лес, але і па сённяшні дзень жыхары навакольных вёсак Траўна і Кажамякіна ходзяць у грыбы і ягады не ў лес, а ў “панскі сад”.

 У 1909 у вёсцы 16 двароў, 133 жыхары, у фальварку 1 двор, 8 жыхароў. У 1926 – 16 двароў, 113 жыхароў.

У 1931 у вёсцы быў арганізаваны калгас “Калгаснік Беларусі”, які першапачаткова аб’ядноўваў 25 гаспадарак.

 У гады Вялікай Айчыннай вайны вёска была акупіравана нямецка-фашысцкімі захопнікамі. Але жыхары вёскі чым маглі, тым і дапамагалі партызанам.

 Вёска была вызвалена 30 верасня 1943г. Пасля вайны Фёдараўка ўвайшла ў склад калгаса “Новы шлях” (цэнтр – в. Кажамякіна).

 Хоць і не вялікая была вёска, але жылі тут вельмі працавітыя людзі. Вось што пісаў у раённую газету “Чырвоны сцяг” 14 верасня 1965 года брыгадзір Андрэй Акімавіч Сасянкоў.

 *“Многа папрацавалі калгаснікі нашай паляводчай брыгады, каб вырасціць ураджай сельскагаспадарчых культур. І вынікі нашай працы бачны. Добра ўрадзіла азімае жыта, ячмень, лубін, грэчка, бульба.*

*Каб своечасова ўбраць ураджай, мы распрацавалі рабочы план, падрыхтавалі ўборачную тэхніку. У брыгадзе было 71 гектар азімага жыта. З мэтай недапушчэння страт рашылі апрача камбайнавай уборкі весці жніво ўручную.*

 *Камбайнер Леанід Баброў паказваў прыклад у працы. Ён убраў 59 гектараў жыта. З гектара намалочвалі ў сярэднім да 1-1,2 тонны. А на ўчастку, дзе жыта вырошчвалі па лубянішчу, кожны гектар даў у сярэднім па 12 цэнтнераў.*

 *Старанна працавалі на жніве калгасніцы Усціння Сасянкова, Антаніна Буйда, Наталля Баброва, якія зжалі ўручную па 1,3-1,5 гектара жыта.*

 *Услед за жнівом жыта калгаснікі ўбралі ячмень. Ураджай атрыман таксама добры. З 9 гектар намалацілі 12 тон збожжа.*

 *На ўбранай плошчы правялі сціртаванне саломы. Яна апрыходавана.*

 *У час уборкі была арганізавана ачыстка зерня. 7 тон збожжа брыгада здала дзяржаве ў лік плана-заказа. Акрамя гэтага падрыхтавалі насенне жыта гатунку “беняконскае” да сяўбы азімых.*

 *Азімыя мы вырашылі размясціць па найлепшых папярэдках. 21 гектар пасеялі па папару. Высявалі на гектар па 200кг насення, якое было праверана па чысціні і ўсходжасці. Сеялі трактарнай сеялкай. Трактарыст Рыгор Баброў і сеяльшчык Мікалай Сасянкоў работу выканалі якасна. І паявіліся ўжо дружныя ўсходы.*

 *У гэтыя дні прадаўжаем сеяць азімыя. 50 гектараў жыта размесцім па лубянішчу і бульбянішчу. У брыгады 37 гектараў лубіну. 18 гектараў убіраем на сілас. Бульба займае 30 гектараў. Убраць яе ў бліжэйшы час – такая задача пастаўлена перад калгаснікамі.*

 *Нам прадстаіць убраць кукурузу і грэчку. Ураджай гэтых культур вырашчан нядрэнны. Зараз вядзём уборку.*

 *Спалучаючы ўсе палявыя работы, мы паспяхова закончым бягучы сельскагаспадарчы год”.*

У 1990г. у вёсцы налічваецца 9 гаспадарак і 19 жыхароў. У пачатку 90-х вяскоўцы пачалі назаўсёды пакідаць сваю малую радзіму. Адны выехалі ва Украіну, другія ў Горацкі раён Магілёўскай вобласці.

У 1999г. у вёсцы ўсяго 2 гаспадаркі і 5 жыхароў.

 Фёдараўка і раней не была вялікай вёскай, а цяпер тут усяго адна гаспадарка і адзін жыхар.

Так ціха і спакона вёска дажывае свой век.

